En mand blev tirsdag morgen dræbt i en voldsom trafikulykke øst for Skørping, efter han kørte frontalt ind i en traktor.

En voldsom trafikulykke øst for Skørping resulterede tirsdag morgen i, at en 42-årig mand afgik ved døden. Det oplyser Nordjyllands Politi. Ulykken skete kl. 6.45, på Lyngbyvej 2 i retning mod Skibsted. Her kom manden i bilen kørende ad Lyngbyvej i sydlig retning mod Skibsted, men da han skulle foretage et højresving, endte han af ukendte årsager i den anden side af vejen, hvor han kørte frontalt ind i en traktor med gyllevogn. Ulykken var så voldsom, at et hjul blev flået af traktoren. Manden, der er fra lokalområdet, var alene i bilen ved ulykken. Han blev dræbt på stedet, mens føreren af traktoren slap uskadt fra ulykken, fortæller vagtchef ved Nordjyllands Politi, Per Vagn Nielsen. De pårørende er underrettet.